Við sem alin erum upp við spakmælið , " græddur er geymdur eyrir " og vorum í skóla um 1960 , fengum að reyna að þessi meinta speki stóðst ekki . Hinum geymda eyri var hreinlega stolið af okkur . Sjálfur á ég bankabók sem er heimild um þessa tíma , en innihald hennar sem eru 500 kr gamlar voru fengnar með því að bera út blöð , selja flöskur og gjafir frá ömmu gömlu sem ekkert átti . Það er bankanna og fjármálastofnananna að sjá til að sparnaður okkar ávaxtist þannig að við getum lifað sómasamlegu lífi þegar við eldumst . Sumt er fyrirséð um annað ríkir óvissa : Mun meiri peningar eru í umferð en innistæða er fyrir . Glannalegar fjárfestingar og spákaupmennska , meðal annars hérlendra braskara . Einkavæðing grunnþjónustu . Einkavæðing náttúruauðlinda og ofnotkunn þeirra , dæmi : olían og fiskurinn . Aukin mengun og kostnaður vegna hennar . Réttindabarátta kúgaðra og vonandi minnkandi arðrán , ásamt aukinni einkaneyslu í Kína og Indlandi svo eitthvað sé nefnt . Styrjaldir vegna minnkandi auðlinda og sóun á verðmætum . Þegar við sem erum í stóru árgöngunum , sem eiga rétt á fullum lífeyri , förum að fá greitt út , er ekki víst að innistæða verði fyrir hlutabréfunum eða skuldabréfunum . Ríkistjórnin búin að selja mjólkurkýrnar og á ekki fyrir ríkiskuldabréfunum eða lífeyrisskuldbindingunum . Fyrirtækin eignalaus , allt rekið með rekstrarlánum eða hvað það heitir . Kolvitlaus stefna í húsnæðismálum sem mun setja fjölda fólks á hausinn . Allt er þanið til hins ítrasta . Ekkert má út af bera þá er voðinn vís . Ef fólk skilur eða annar aðilinn fellur frá skulda viðkomandi meir en þeir eiga , ég tala ekki um ef húsnæðisverð fellur , sem raunar hlýtur að gerast , hvað þá ? Í raun get ég haft listann mun lengri en ég vona að þetta vekji einhverja til umhugsunar um að það eru stórbrotin verkefni framundan , sem kapítalisminn er ófær um að leysa . Ástæðan er einföld , hagkerfi sem byggir á lægstu hvötum mannsins , græðginni mun ekki færa okkur fram á veginn . Sósíalismi þar sem hagsmunir heildarinnar ganga ávallt fyrir hagsmunum einstaklingsins er lausnin . Snúa verður vörn í sókn , því miður er hætt við að þar dugi ekki umbætur eða reglugerðir . Eignaupptaka og þjóðnýting verða að hafa mun meira vægi í framtíðinni . Einstaklingur á ekki að geta á örfáum árum safnað tugum milljarða á braski .